Document ID: 32015D0278

DECIZIA DE PUNERE ÎN APLICARE (UE) 2015/278 A COMISIEI
din 18 februarie 2015
de modificare a Deciziei 2010/221/UE în ceea ce privește măsurile naționale de prevenire a introducerii anumitor boli ale animalelor acvatice în părți ale Irlandei, Finlandei și Regatului Unit
[notificată cu numărul C(2015) 791]
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 43 alineatul (2),
întrucât:
(1)
Decizia 2010/221/UE a Comisiei (2) permite anumitor state membre să aplice restricții în ceea ce privește introducerea pe piață și importul unor transporturi de animale acvatice, pentru a preveni introducerea anumitor boli pe teritoriul lor, cu condiția să fi demonstrat că teritoriile lor sau anumite zone delimitate ale acestora sunt indemne de astfel de boli sau să fi instituit un program de eradicare sau de supraveghere pentru obținerea acestui statut.
(2)
Decizia 2010/221/UE prevede că statele membre și regiunile acestora listate în anexa I la decizia menționată sunt considerate indemne de bolile enumerate în anexa respectivă. În plus, Decizia 2010/221/UE a aprobat programele de eradicare adoptate de anumite state membre în ceea ce privește zonele și bolile enumerate în anexa II la decizia respectivă. Decizia 2010/221/UE a aprobat, de asemenea, programele de supraveghere referitoare la virusul herpetic al stridiilor 1 μνar (ostreid herpesvirus 1 μνar, OsHV-1 μνar), adoptate de anumite state membre în ceea ce privește zonele menționate în anexa III la decizie.
(3)
În prezent, anexa I la Decizia 2010/221/UE listează următoarele părți ale Regatului Unit ca fiind indemne de virusul herpetic al stridiilor 1 μνar (OsHV-1 μνar): teritoriul Marii Britanii, cu excepția Whitstable Bay în Kent, Blackwater Estuary în Essex și Poole Harbour în Dorset, zona Larne Lough de pe teritoriul Irlandei de Nord și teritoriul Guernsey.
(4)
Regatul Unit a notificat Comisiei faptul că OsHV-1 μνar a fost, de asemenea, detectat la Crassostrea gigas din River Crouch, în Essex. Acest incident reprezintă un nou focar de OsHV-1 μνar într-o zonă care face parte din teritoriul Marii Britanii, declarat actualmente ca fiind indemn de boala provocată de acest virus. Prin urmare, ar trebui modificată delimitarea geografică a zonelor din Regatul Unit supuse unor măsuri naționale aprobate, listate în anexa I la Decizia 2010/221/UE.
(5)
Regatul Unit a informat, de asemenea, Comisia că introducerea în anexa I la Decizia 2010/221/UE a delimitării geografice a părților Irlandei de Nord declarate indemne de OsHV-1 μvar nu este conformă cu declarația sa. Delimitarea corectă ar trebui să fie „Teritoriul Irlandei de Nord, cu excepția Dundrum Bay, Killough Bay, Lough Foyle, Carlingford Lough și Strangford Lough”. Prin urmare, anexa I ar trebui modificată în consecință.
(6)
Părțile continentale ale teritoriului Finlandei sunt listate în anexa II la Decizia 2010/221/UE ca teritorii supuse unui program de eradicare aprobat, referitor la boala bacteriană a rinichiului (BKD).
(7)
În consecință, Decizia 2010/221/UE aprobă anumite măsuri naționale luate de Finlanda, în legătură cu deplasarea transporturilor de animale de acvacultură din specii receptive în aceste zone. Cu toate acestea, pentru a permite o reevaluare a caracterului adecvat al acestor măsuri naționale, articolul 3 alineatul (2) din respectiva decizie fixează data de 31 decembrie 2015 ca limită temporală a autorizației de aplicare a acestor măsuri.
(8)
Finlanda a informat Comisia că a decis să retragă BKD din lista bolilor animalelor acvatice care urmează să fie controlate și eradicate în mod obligatoriu în Finlanda. Decizia respectivă a intrat în vigoare la 1 decembrie 2014. În consecință, de la acea dată, Finlanda nu mai dispune de un program de eradicare a BKD, aprobat în conformitate cu articolul 43 din Directiva 2006/88/CE, pentru anumite părți sau pentru totalitatea teritoriului său. Prin urmare, ar trebui eliminată rubrica referitoare la Finlanda din anexa II la Decizia 2010/221/UE, iar această modificare ar trebui să se aplice de la 1 decembrie 2014.
(9)
Anexa III la Decizia 2010/221/UE listează în prezent șapte compartimente de pe teritoriul Irlandei supuse unui program de supraveghere aprobat, referitor la virusul herpetic al stridiilor 1 μνar (OsHV-1 μνar).
(10)
Irlanda a notificat Comisiei detectarea OsHV-1 μvar într-unul din aceste compartimente, și anume în Askeaton Bay, aparținând compartimentului 6. În consecință, ar trebui modificată delimitarea geografică a compartimentului 6, din intrarea referitoare la Irlanda figurând în anexa III la Decizia 2010/221/UE.
(11)
Prin urmare, Decizia 2010/221/UE ar trebui modificată în consecință.
(12)
Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTA DECIZIE:
Articolul 1
Anexele I, II și III la Decizia 2010/221/UE se înlocuiesc cu textul anexei la prezenta decizie.
Articolul 2
Prezenta decizie se aplică de la 1 decembrie 2014.
Articolul 3
Prezenta decizie se adresează statelor membre.
Adoptată la Bruxelles, 18 februarie 2015.

Labels: 3
18
6